Ekurhuleni-werknemer gepos oor ‘bobbejane’-uitspraakFoto: Pixabay/JESHOOTS ŉ Werknemer van die Ekurhuleni-metro is afgedank nadat sy ŉ e-pos aan ŉ kollega gestuur het waarin sy oënskynlik na haar kollegas as bobbejane verwys. Mzwandile Masina, Ekurhuleni se uitvoerende burgemeester, het Donderdag in ŉ verklaring gesê die stadsbestuurder het Maandag bewus geraak van die e-pos wat deur die werknemer gestuur is. Volgens die verklaring lui die e-pos: “Ek is moeg met hierdie bobbejane hier hulle dink ek sal bedank soos meneer van der Nest en ek sal nie” [sic]. Die werknemer is summier afgedank. “Rassisme sal nie in die Ekurhuleni-metro geduld word nie. Ons het ŉ donker verlede van rasse-ongeregtigheid en niemand sal die pogings om ŉ nierassige, nieseksistiese en demokratiese samelewing te bou, ondermyn nie,” het Masina gesê. Hy het verder gesê die metro beskou rassisme deur ŉ werknemer as buitengewone omstandighede soos in die wet vervat word en daarom kan die werkgewer afstand doen van voor-ontslagprosedures. “Hierdie toewyding deur die metro sal toegepas word ten opsigte van elke aspek van die plaag van rassisme, of dit nou deur werknemers of lede van die gemeenskap is wat dienste by die metro gebruik.” Die metro het sy werknemers en die publiek aangemoedig om enige rassistiese optrede aan te meld.